Správa o priebehu a výsledkoch 5. stretnutia Konferencie
 o pristúpení Slovenskej republiky k Európskej únii 
na úrovni zástupcov ministrov zahraničných vecí
Brusel, 30. marca 2001

Dňa 30.marca 2001 sa v Bruseli uskutočnilo 5. stretnutie Konferencie o pristúpení SR do EÚ na úrovni zástupcov ministrov zahraničných vecí. Slovenskú delegáciu viedol štátny tajomník MZV a hlavný vyjednávač SR Ján Figeľ. Delegáciu EÚ viedol a rokovaniu predsedal zástupca švédskeho predsedníctva EÚ veľvyslanec Švédska pri EÚ Gunnar Lund. Na stretnutí boli odsúhlasené závery 4. stretnutia na úrovni zástupcov ministrov zo dňa 14. novembra 2000.

1. Priebeh a výsledky stretnutia

Predsedníctvo v úvode stretnutia zdôraznilo, že rozširovací proces je priorita a jeho zámerom je pokračovať v nasadenej rýchlosti rokovaní vstupe kandidátskych krajín. G. Lund konštatoval, že úspešné ukončenie medzivládnej konferencie o inštitucionálnej reforme v Nice bolo dôležitým predpokladom pre súčasný vývoj v prístupových rokovaniach. Dodal, že program švédskeho predsedníctva smeruje k otvoreniu maximálneho počtu zostávajúcich kapitol a uskutočnenia čo najväčšieho pokroku v kapitolách, ktoré sú už na rokovacom stole, čo umožní  dobehnúť rokovania s  krajinami, ktoré začali rokovať už v 1998.
Pokrok v rokovaniach si vyžaduje pretrvávajúce úsilie oboch strán. SR bola vyzvaná nielen pokračovať v reformnom procese a intenzifikácii svojho úsilia v prijímaní a implementovaní acquis, ale i k zabezpečovaniu skutočného pokroku v jeho presadzovaní v praxi.
Predsedníctvo ďalej upozornilo, že únia kladie veľký dôraz na plnenie záväzkov, ktoré si SR dala. Únia použije všetky nástroje, ktoré sú k dispozícii, aby mohla ich plnenie priebežne monitorovať. Na to, aby sa naplnili ambície švédskeho predsedníctva počas tohto polroka, SR bola požiadaná odovzdávať všetky informácie Konferencii v dostatočnom časovom predstihu. 

Švédske predsedníctvo vyslovilo taktiež dve všeobecné poznámky k prístupovému procesu kandidátskych krajín týkajúce sa obchodnej politiky a hospodárskej súťaže (pozn.: tieto poznámky boli tlmočené všetkým kandidátskym krajinám bez rozdielu). Zo strany EÚ bolo zdôraznené, aby pristupujúce krajiny neznižovali svoje colné sadzby poskytované v rámci doložky najvyšších výhod. Prípadné  znižovanie sadzieb by malo byť možné len v rámci nových multilaterálnych rokovaní WTO, alebo po vstupe do EÚ. K ochrane hospodárskej súťaže bolo zdôraznené, že kandidátske krajiny musia prijať acquis v rámci tejto kapitoly v súlade s asociačnou dohodou už teraz. Okamžitá a plná implementácia acquis je dôležitá na to, aby sa podniky včas adaptovali a vyrovnali s konkurenčným tlakom vnútorného trhu únie.

Švédske predsedníctvo navrhlo predbežné uzatvorenie kapitol Slobodný pohyb tovaru a Hospodárskej a menovej únie. Nasledovali rokovania k ďalším 5 negociačným kapitolám. 

Pri kapitole Právo obchodných spoločností predsedníctvo zdôraznilo potrebu zlepšiť ochranu intelektuálneho a priemyselného vlastníctva. Cieľom musí byť poskytovať rovnakú úroveň ochrany ako v štátoch únie. SR bola pozvaná poskytnúť informácie o pokroku v rámci boja proti piratele a falzifikátom. Čo sa týka farmaceutických výrobkov, predsedníctvo zdôraznilo dôležitosť rovnakej úrovne ochrany vlastníckych práv na farmaceutické produkty v rozšírenej únii. EÚ vyzvala k akceptácii špecifického mechanizmu týkajúceho sa ochrannej známky Spoločenstva a farmaceutických produktov, ktorý podrobnejšie vysvetlila vo svojej spoločnej pozícii, čo umožní spraviť podstatný krok smerom k uzavretiu kapitoly.

Vo vystúpení predsedníctva bolo zdôraznené, že acquis týkajúce sa Sociálnej politiky a zamestnanosti je nielen predpokladom pre dobré fungovanie interného trhu, ale aj jedným zo základov európskeho modelu spoločnosti. G. Lund podčiarkol dôležitosť sociálnej dimenzie únie. Od  kandidátskych krajín sa žiada úplná transpozícia a implementácia acquis sociálnej politiky a zamestnanosti, jej uvedenie do praxe, ako aj zabezpečenie fungovania príslušných administratívnych štruktúr. Pozornosť je treba venovať predovšetkým oblasti zdravia a bezpečnosti pri práci. EÚ privítala, že SR v rámci tejto kapitoly nepožiadala o žiadne prechodné obdobie.

Ku kapitole Regionálna politika bolo konštatované, že pre pokročenie v substantívnych rokovaniach je potrebné poznať relevantné štatistické údaje, na základe ktorých bude napr. posudzovaná spôsobilosť SR čerpať prostriedky zo štrukturálnych a kohéznych fondov. Do tej doby bola SR vyzvaná vstúpiť do rokovaní s EK ohľadne prijatia predbežnej klasifikácie NUTS. Únia taktiež požiadala o detailný plán a časový harmonogram pre prijatie požadovanej legislatívy vrátane špecifickej legislatívy potrebnej na finančný manažment a kontrolu štrukturálnych a kohéznych fondov. Podrobná informácia je požadovaná v oblasti programovania a kofinancovania, monitoringu a hodnotenia. Okrem toho únia pozvala SR vysvetliť, ako sú rôzne orgány zodpovedné za manažment a programovanie fondov.

V rámci kapitoly Životného prostredia bola opätovne pripomenutá dôležitosť, aká sa v únii kladie na prijímanie, implementovanie a presadzovanie acquis. Predsedníctvo odporučilo SR dať prioritu rámcovej legislatíve, oblastiam týkajúcim sa znižovania znečistenia, ochrane prírody, ďalej medzinárodným konvenciám, ktorých členom je Spoločenstvo a tým oblastiam, ktoré ovplyvňujú fungovanie vnútorného trhu. EÚ požiadala SR o predloženie detailnej dodatočnej informácie, obsahujúcej i implementačné plány a príslušné finančné stratégie.

Za obzvlášť významnú označilo predsedníctvo kapitolu Finančné a rozpočtové ustanovenia. Všetky nariadenia a smernice platné v únii musia byť platné od prvého dňa vstupu KK do únie. Vyjadrilo stanovisko, že je priskoro rozhodovať sa o prechodných ustanoveniach, pretože je náročné stanoviť našu rozpočtovú pozíciu pri vstupe. Predsedníctvo podčiarklo, že správne využívanie predvstupovej pomoci bude kľúčovým indikátorom pre posúdenie našej schopnosti implementovať acquis v tejto oblasti.

Generálny riaditeľ DG pre rozširovanie Európskej komisie Eneko Landaburu konštatoval, že pokrok dosiahnutý SR v rokovaniach je dôkaz, že únia naozaj v praxi používa dohodnuté princípy, čiže princíp diferenciácie a individuálneho hodnotenia. Zhrnul, že SR doteraz otvorila 23 kapitol a predbežne uzavrela 12. Veľmi stručne sa vyjadril ku každej z otvorených kapitol, pozitívne zhodnotil pokrok v oblasti pracovného práva a v oblasti prípravy na využívanie štrukturálnych fondov vyzval k väčšiemu úsiliu pri zabezpečovaní právneho rámca a koordinácie medzi relevantnými ministerstvami.
 
Štátny tajomník a hlavný vyjednávač SR Ján Figeľ vo svojom prejave privítal intenzifikáciu negociačného procesu počas švédskeho predsedníctva a ocenil prácu Komisie počas uplynulých mesiacov. J. Figeľ vyjadril súhlas s predbežným uzatvorením dvoch z nich: Slobodného pohybu tovaru a Hospodárskej a menovej únie.

Vo svojom vystúpení J. Figeľ stručne komentoval jednotlivé otvorené kapitoly, stav prijímania kľúčových legislatívnych noriem a naznačil predpokladaný časový harmonogram predkladania dodatkových informácii zo strany SR.
V kapitole Právo obchodných spoločností informoval o príprave nového Obchodného zákonníka a patentového zákona. Potvrdil, že Slovensko vzalo na vedomie návrhy EÚ týkajúce sa ochrannej známky Spoločenstva a farmaceutických výrobkov, pričom k týmto otázkam zaujme stanovisko po ich vnútornom prerokovaní.
V kapitole Sociálne záležitosti a zamestnanosť bola poskytnutá najmä informácia o príprave nového Zákonníka práce a koncepcii reformy sociálneho zabezpečenia.
Čo sa týka kapitoly Regionálna politika bola zdôraznená kľúčová úloha prebiehajúcej reformy verejnej správy, ktorú bude naväzovať prijatie zákona o podpore regionálneho rozvoja. EÚ bola informovaná o schválení Národného plánu regionálneho rozvoja vládou SR v marci t.r.
V kapitole Životné prostredie J. Figeľ uviedol, že žiadosti SR o prechodné obdobia sú motivované predovšetkým výraznými finančnými nákladmi na implementáciu smerníc únie a všetky by mali byť považované za negociovateľné. Bolo potvrdené, že dodatková informácia obsahujúca podrobné finančné implementačné plány bude predložená EÚ v júli t.r.
Slovenská strana vzala na vedomie návrh EÚ v kapitole Finančné a rozpočtové pravidlá, v ktorom sa konštatuje, že prechodné ustanovenia ohľadne príspevkov SR do rozpočtu únie budú prerokované v neskoršej fáze negociácií, pretože v súčasnosti nie je možné stanoviť rozpočtovú situáciu SR v dobe vstupu.
Na záver vystúpenia informoval o pokroku v prijímaní zákona o finančnej kontrole (podmienka otvorenia kapitoly Finančná kontrola), ambíciách SR v uzatváraní ďalších kapitol počas švédskeho predsedníctva, ako aj o rozhodnutí vlády o stiahnutí 5-ročného prechodného obdobia na nadobúdanie sekundárnych rezidencií.

2. Postavenie SR v negociačnom procese voči ostatným kandidátskym krajinám

Na 5.stretnutí Prístupovej konferencie SR/EÚ na úrovni zástupcov ministrov Slovenská republika predbežne uzatvorila kapitolu slobodný pohyb tovaru a hospodársku a menovú úniu a otvorila rokovania v ďalších kapitolách: sociálna politika a zamestnanosť, právo obchodných spoločností, regionálna politika, finančné a rozpočtové ustanovenia a životné prostredie. Celkovo má k dnešnému dátumu otvorených 23 kapitol, z ktorých je 12 predbežne uzavretých.

V dňoch 29. a 30. marca sa uskutočnili stretnutia Konferencií o pristúpení s ďalšími kandidátskymi krajinami s nasledujúcimi výsledkami:
ČR - uzatvorila 2 kapitoly (Právo obchodných spoločností, Slobodné poskytovanie služieb). Celkovo je predbežne uzavretých 15 kapitol.
Maďarsko - uzatvorilo 2 kapitoly (Slobodný pohyb tovaru, Slobodné poskytovanie služieb). Celkovo má predbežne uzatvorených 17 kapitol.
Poľsko - uzatvorilo 2 kapitoly (Slobodný pohyb tovaru, Colná únia). Celkovo má predbežne uzatvorených  15 kapitol.
Slovinsko - uzatvorilo 4 kapitoly (Slobodný pohyb tovaru, Energetika, Životné prostredie, Slobodný pohyb kapitálu). Celkovo má predbežne uzatvorených 18 kapitol.
Cyprus - uzatvorilo 1 kapitolu (Slobodný pohyb kapitálu). Celkovo má predbežne uzatvorených 18 kapitol.
Estónsko - uzatvorilo 2 kapitoly (Finančná kontrola, Slobodné poskytovanie služieb). Celkovo má predbežne uzatvorených 18 kapitol.
Malta - uzatvorila 1 kapitolu (Finančná kontrola). Celkovo má predbežne uzavretých 13 kapitol.
Lotyšsko -  uzatvorilo 2 kapitoly (Slobodný pohyb tovaru). Celkovo má predbežne uzavretých 11 kapitol.
Litva - uzatvorilo 6 kapitol (Ochrana spotrebiteľa, Kultúra a audiovizuálna politika, Slobodný pohyb kapitálu, Telekomunikácie, Hospodárska a menová únia, Sociálna politika a zamestnanosť). Celkovo má predbežne uzavretých 13 kapitol.
Bulharsko a Rumunsko neuzatvorili žiadnu kapitolu. Celkovo majú uzatvorených 8, resp. 6 kapitol.

	Podrobnejšie informácie o stave rokovaní sú uvedené v tabuľkovej forme v prílohe.

3. Návrh postupu v rokovaniach podľa jednotlivých otvorených negociačných kapitol

Právo obchodných spoločností

EÚ požaduje uviesť podrobnejšie informácie technického charakteru v oblasti práva obchodných spoločností (upresniť legislatívny kalendár plánovanej novelizácie Obchodného zákonníka s udaním predpokladaného dátumu vstupu do platnosti, poskytnúť doplnkovú informáciu o prijímaní legislatívy a rozvíjaní administratívnej kapacity v oblasti účtovníctva a auditu) a najmä v oblasti práva duševného a priemyselného vlastníctva.

Okrem toho únia požiadala SR o vyslovenie súhlasu s návrhom riešení týkajúcich sa otázok ochrannej známky Spoločenstva a ochrany farmaceutických výrobkov a výrobkov na ochranu rastlín.

Ochranná známka Spoločenstva
V ojedinelých prípadoch kedy môže dôjsť ku konfliktom medzi ochrannou známkou Spoločenstva (po vstupe budú všetky registrované ochranné známky v EÚ automaticky rozšírené aj na Slovensko) a ochrannou známkou SR únia navrhuje riešenie, podľa ktorého držiteľ ochrannej známky SR (ak bola skôr zaregistrovaná ako ochranná známka Spoločenstva) môže namietať používanie ochrannej známky Spoločenstva na slovenskom území pred slovenským súdom. V prípade, ak SR bude súhlasiť s návrhom únie, nie sú potrebné ďalšie rokovania.
Návrh postupu v rokovaniach: Únia navrhuje riešenie, ktoré je štandartné pre všetky pristupujúce krajiny a z hľadiska záujmov držiteľov ochranných známok v SR je akceptovateľné. Odporúčame preto s návrhom EÚ súhlasiť v plnom rozsahu.

Ochrana farmaceutických výrobkov a výrobkov na ochranu rastlín
EÚ navrhuje zakotviť do Zmluvy o pristúpení špecifický mechanizmus, podľa ktorého bude v členských krajinách aj po vstupe SR patentovo chránený farmaceutický výrobok, ktorý podobnú patentovú ochranu nemohol získať v SR vzhľadom na odlišný režim patentovej ochrany pred vstupom. To znamená, že slovenský výrobcovia nebudú môcť v EÚ exportovať alebo predávať farmaceutické výrobky ešte stále patentovo chránené (nemožnosť tzv. paralelného exportu), v období keď mu v SR mu vypršala patentová ochrana a je vyrábané.
EÚ taktiež navrhuje, aby pri zavedení doplnkových ochranných osvedčení (Special Protection Certificate - SPC) držiteľ patentu mohol požiadať o tieto osvedčenia aj vtedy, ak už vypršalo štandartné 6-mesačné obdobie po ich registrácií, počas ktorého je možné požiadať o SPC. Prijatie návrhu EÚ v praxi by znamenalo, že SPC by mohli byť udelené aj liečivám, ktoré boli registrované pred nadobudnutím účinnosti nového patentového zákona, ktorý by mal zaviesť SPC od 1. júla 2002.

Návrh postupu v rokovaniach: V oblasti ochrany farmaceutických výrobkov je pre SR akceptovateľná dohoda, že nebude možné vyvážať farmaceutické výrobky do krajín EÚ pokiaľ tam požívajú patentovú ochranu.
Z hľadiska produkcie generických liečiv v SR však nie je prijateľný návrh EÚ, ktorý by umožnil plošne požiadať o SPC aj pre liečivá, ktorým vypršalo 6-mesačné obdobie na žiadosť o SPC po ich registrácií. Z tohto hľadiska navrhujeme ako kompromisné riešenie predložiť EÚ riešenie, na základe ktorého bude umožnené dodatočne požiadať o SPC len pre tie farmaceutické výrobky, ktoré boli registrované po 1.1.2000. Obdobné riešenie týkajúce sa tzv. paralelného exportu a udeľovania SPC bolo dohodnuté v prístupových rokovaniach ČR a MR, ktoré sú v podobnej situácií z hľadiska produkcie generických liečiv ako SR, ako aj patentovej legislatívy.

Zhrnutie postupu SR v rokovaniach v kapitole Právo obchodných spoločností
1. 	vysloviť súhlas s návrhom únie týkajúcom sa ochrannej známky Spoločenstva.
2. 	vysloviť súhlas s návrhom, že nebude možné vyvážať farmaceutické výrobky do krajín EÚ pokiaľ tam požívajú patentovú ochranu.
3. 	navrhnúť EÚ riešenie, podľa ktorého bude umožnené dodatočne požiadať o SPC len pre držiteľov patentu tých farmaceutických výrobkov, ktoré boli registrované po 1.1.2000.

Sociálna politika a zamestnanosť
	Otázky zo strany EÚ sú technického charakteru a týkajú sa najmä sociálnej ochrany, oblasti pracovného práva, rovnosti zaobchádzania, zamestnanosti, sociálneho dialógu, verejného zdravia, ako aj bezpečnosti o ochrany zdravia pri práci. V súlade s týmito otázkami je pripravovaná komplexná dodatková informácia, ktorá bude odovzdaná EÚ do 13. apríla 2001. Cieľom v rokovaniach je opätovne prerokovať túto kapitolu na stretnutí Konferencie o pristúpení ešte počas švédskeho predsedníctva.

Regionálna politika 
Ako vyplýva zo spoločnej pozície EÚ, negociačná pozícia SR si vyžaduje početné upresnenia a hlbšie vysvetlenia. EÚ nás vyzýva, aby sme urýchlili  zavádzanie a uplatňovanie acquis v tejto oblasti. Poskytnuté informácie najmä v oblasti štrukturálnych a kohéznych fondov považuje EÚ za nedostačujúce. 
Zo strany SR je potrebné pripraviť odpoveď v priebehu roku 2001 - kapitola je v rámci „cestovnej mapy“ prístupových rokovaní uvádzaná ako priorita na španielske predsedníctvo (1. polrok 2002). Spôsobilosť Slovenska pre Cieľ 1 štrukturálnej politiky EÚ bude určená na základe štatistických údajov (najmä HNP na obyvateľa na úrovni NUTS II), ktoré však v súčasnosti ešte nie sú k dispozícii.

Životné prostredie
	Ako vyplýva zo spoločnej pozície EÚ, zadefinované požiadavky SR na prechodné obdobia sú hodnotené ako „negociovateľné. V princípe u každej žiadosti o prechodné obdobie EÚ žiada podrobné dodatočné informácie k časovému harmonogramu transpozície legislatívy a finančných plánov - analýzy nákladov a zdrojov financovania vrátane praktickej realizácie investícií, ako aj kvantifikáciu požiadaviek súvisiacich so zabezpečením zodpovedajúcej administratívnej kapacity. 
Zo strany SR je potrebné pripraviť komplexnú odpoveď vrátane implementačných plánov do júla 2001 - kapitola je v rámci „cestovnej mapy“ prístupových rokovaní uvádzaná ako priorita na švédske predsedníctvo.

Finančné a rozpočtové ustanovenia
	EÚ vo svojej negociačnej pozícii nepožaduje v tomto okamihu ďalšie dodatkové informácie. Vzhľadom na nejasnú rozpočtovú pozíciu SR v dobe vstupu bude otázka platby do rozpočtu únie negociovaná v neskoršom období (pozn.: podobný mechanizmus je aplikovaný aj pre iné kandidátske krajiny).
Kapitola bude substantívne prerokovávaná až na záver negociačného procesu - v rámci „cestovnej mapy“ prístupových rokovaní je uvádzaná ako priorita na španielske predsedníctvo v závislosti od výsledkov rokovaní v kapitolách ako Poľnohospodárstvo, Regionálna politika, Dane.

Podrobný prehľad otázok vyplývajúcich zo spoločných pozícií únie v otvorených kapitolách je uvedený v prílohe.
Príloha 1

Kapitola 5 - Právo obchodných spoločností

NP odovzdaná: november 2000
Spoločná pozícia EÚ schválená: marec 2001
Kapitola otvorená: marec 2001

Stav rokovaní: kapitola otvorená

Stav rokovaní:
•	EÚ schválila 14.3. Spoločnú pozíciu, v  ktorej požaduje informácie týkajúce sa prijímania Obchodného zákonníka, oblasti priemyselného a duševného vlastníctva, patentového práva. 
•	v priebehu apríla je potrebné pripraviť dodatkovú informáciu tak, aby sa táto kapitola dostala opätovne na rokovania do konca švédskeho predsedníctva.

Otázky EÚ vznesené v spoločnej pozícií:

Právo obchodných spoločností a účtovníctvo
•	upresniť legislatívny kalendár plánovanej novelizácie Obchodného zákonníka s udaním predpokladaného dátumu vstupu do platnosti
•	potvrdiť svoj záujem ku dňu vstupu pristúpiť k nariadeniu Rady 2137/85 o Európskych hospodárskych záujmových skupinách
•	poskytnúť doplnkovú informáciu o prijímaní legislatívy v oblasti účtovníctva a auditu
•	poskytnúť doplnkovú informáciu o rozvíjaní administratívnej kapacity  v oblasti účtovníctva a auditu

Právo duševného a priemyselného vlastníctva
EÚ vyzvala poskytnúť ďalšie informácie ohľadne:
•	možnosti začať komerčne testovať patentované liečivá počas obdobia patentovej ochrany,
•	typu akcií, ktoré sú vykonávané za účelom boja proti pirátstvu a zneužívaniu,
•	opatrení, ktoré predpokladá vykonať na zlepšenie výkonnosti polície a efektívnosti súdneho systému v boji proti pirátstvu a zneužívaniu,
•	spôsobov, ktorými chce zlepšiť spoluprácu medzi rôznymi vynucovacími zložkami, políciou, colnými orgánmi
•	predpokladaných vzdelávacích opatrení pre vynucovacie zložky činné v oblasti duševného a priemyselného vlastníctva,
•	vytvorenia efektívnych sankčných mechanizmov proti porušovaniu práv v oblasti duševného a priemyselného vlastníctva,
•	vytvárania nových združení kolektívnych autorských práv.

Ochranná známka Spoločenstva
V ojedinelých prípadoch kedy môže dôjsť ku konfliktom medzi ochrannou známkou Spoločenstva (po vstupe budú všetky registrované ochranné známky v EÚ automaticky rozšírené aj na Slovensko) a ochrannou známkou SR, EÚ navrhuje riešenie, podľa ktorého držiteľ ochrannej známky SR môže namietať používanie ochrannej známky Spoločenstva na slovenskom území pred slovenským súdom. V prípade, ak SR bude súhlasiť s návrhom únie, nie sú potrebné ďalšie rokovania.

Ochrana farmaceutických výrobkov a výrobkov na ochranu rastlín
EÚ navrhuje zakotviť do Zmluvy špecifický mechanizmus, podľa ktorého bude v členských krajinách aj po vstupe SR patentovo chránené liečivo, ktoré podobnú patentovú ochranu nemohlo získať v SR, t.j. Slovensko nebude môcť exportovať ale predávať farmaceutický výrobok, ktorý je v členskej krajine ešte stále patentovo chránený (nemožnosť tzv. paralelného exportu).
EÚ taktiež navrhuje, aby pri zavedení doplnkových ochranných osvedčení bolo umožnené požiadať o tieto osvedčenia aj vtedy, ak už vypršalo štandartné 6-mesačné obdobie po ich registrácií, počas ktorého je možné požiadať o doplnkové ochranné osvedčenie (SPC). V prípade, ak SR bude súhlasiť s návrhom únie, nie sú potrebné ďalšie rokovania.

Kapitola 13 - Sociálna politika a zamestnanosť

NP odovzdaná: november 2000
Spoločná pozícia únie schválená: január 2001
Kapitola otvorená: marec 2001

Stav rokovaní: kapitola otvorená

Priebeh rokovaní:
•	Spoločná pozícia EÚ schválená v januári 2001
•	technické stretnutie s EK sa konalo 22.-23.januára 2001 v Bratislave
•	SR v súčasnosti pripravuje komplexnú dodatkovú informáciu, ktorá bude odovzdaná EÚ do polovice apríla.  Kapitola by mala byť prerokovaná opätovne ešte počas švédskeho predsedníctva.

Otázky EÚ vznesené v Spoločnej pozícii:

Pozícia SR si vyžaduje ďalšie upresnenia v nižšie uvedených oblastiach:

Oblasť sociálnej ochrany
Je potrebné:
•	zabezpečiť, aby systém sociálnej ochrany bol schopný koordinácie so súčasnými systémami EÚ a  zosúladiť ho s povinnosťami koordinácie soc. zabezpečenia, ktorými sa zaoberá kapitola  Slobodný pohyb osôb
•	poskytnúť podrobnejšie informácie o pokračujúcich reformách budovania efektívneho systému sociálnej ochrany, najmä sociálneho/dôchodkového poistenia, zdravotného poistenia a podpory pre nezamestnaných, ako aj  o spôsoboch ich zavádzania do života 
•	informovať o pokroku v príprave „Národného programu rozvoja životných podmienok občanov so zdravotným postihnutím vo všetkých oblastiach života „   a o ďalšom vývoji v tejto oblasti

	Oblasť pracovného práva
Je potrebné:
•	informovať o prijatých opatreniach vo vzťahu k príslušnému verejnému orgánu požadovanému podľa smernice 98/59/ES o hromadnom prepúšťaní a k styčným úradom alebo príslušným vnútroštátnym orgánom požadovaným podľa smernice 96/71/EHS o vysielaní pracovníkov. Uviesť podrobnosti o organizácii, financovaní a fungovaní garančných inštitúcií predvídaných podľa smernice 
•	vyjasniť harmonogram transpozície a implementácie smernice 98/59/ES a uviesť potrebné legislatívne opatrenia. Objasniť, či  dosiahnutie úplného súladu so smernicou závisí od prijatia nového Zákonníka práce, účinného od 1.7.2001
•	potvrdiť, že novela Zákonníka práce bude plne vyhovovať požiadavkám Smernice 94/45/EC o zakladaní Európskych pracovných rád
•	vysvetliť stupeň pripravenosti Národného inšpektorátu práce plniť dozorné povinnosti, ktoré sa od neho očakávajú podľa acquis EÚ a uviesť aktualizované podrobnosti o jeho dozornej činnosti a o indikátoroch používaných na Slovensku pre hodnotenie jeho výkonu a efektívnosti
•	poskytnúť podrobnosti o štruktúrach, ktoré máme vybudované v oblasti pracovného práva. EÚ konštatuje, že  pracovné súdy alebo špecializované komory pracovného práva v rámci všeobecného súdneho systému sú obzvlášť dôležitou vynucovacou štruktúrou v oblasti pracovného práva. 

Oblasť rovnocenného zaobchádza mužov a žien
Je potrebné:
•	potvrdiť, že novela Zákonníka práce poskytne ochranu proti prepúšťaniu v prípadoch právnych konaní z dôvodu diskriminácie
•	uviesť opatrenia aj s  harmonogramom ich prijatia a implementácie, ktoré zamýšľame prijať na dosiahnutie súladu so smernicou 86/378/EHS o rovnosti v zaobchádzaní v  zamestnaneckom sociálnom zabezpečení 
•	objasniť, aké opatrenia podnikneme na zosúladenie so Smernicou 92/85/EEC o BOZP (článok 5, paragraf 3) tehotných pracovníčok, pracovníčok krátko po pôrode a dojčiacich pracovníčok, podľa ktorého sa pracovníčke poskytne dovolenka v prípade, že nie je možné ju presunúť na iné pracovné miesto
•	objasniť, aké opatrenia prijmeme na zosúladenie požiadavky s acquis ohľadom nástupu otcov na rodičovskú dovolenku, aby bolo garantované ich individuálne právo rozhodnúť sa, kedy na dovolenku nastúpia
•	uviesť, či opatrenia pre rovnaké zaobchádzanie sú uplatňované v praxi a ako zamýšľame ďalej rozvíjať praktické vynucovacie opatrenia na zaručenie rovnakého zaobchádzania, najmä pokiaľ ide o prístup jednotlivcov k informáciám o ich zákonných právach v tomto smere
•	objasniť stanovisko SR k odmietnutiu ILO Konvencie C45 o podzemnej práci žien a C89 o nočnej práci žien, ktoré nie sú v súlade s požiadavkou acquis o rovnakom  zaobchádzaní mužov a žien

Oblasť diskriminácie
Je potrebné:
•	priebežne poskytovať informácie o boji proti diskriminácii na základe pohlavia, rasy alebo etnického pôvodu, náboženstva alebo viery, veku a sexuálnej orientácie podľa článku 13 Zmluvy ES, a  v predvstupovom kontexte poskytovať pravidelne aktualizované informácie o svojich iniciatívach v tejto oblasti
•	informovať o opatreniach, ktoré sme prijali, alebo zamýšľame prijať na zvýšenie citlivosti verejnej mienky proti rasizmu a xenofóbii. Je potrebné informovať EÚ, či sa pre zvýšenie citlivosti verejnej mienky proti rasizmu vykonáva odborná príprava pracovníkov verejnej správy, ale najmä polície a sudcov 

Oblasť zamestnanosti
V súvislosti s Prehľadom o zamestnaneckej politike je potrebné objasniť nasledovné :
•	či sa zlepšuje situácia na trhu práce tak, aby sa ponuka pracovnej sily na domácom trhu vyrovnala jej dopytu a  aké opatrenia politiky zamestnanosti sa v súčasnosti pripravujú na podporu tohto procesu 
•	napredujú reformy politiky a transformácie trhu práce dostatočne rýchlo a do hĺbky tak, aby umožnili plnú účasť na jednotnom trhu
•	aké politiky a opatrenia sú zamerané na prípravu veľkého podielu obyvateľstva v produktívnom veku, ktoré je nekvalifikované alebo nedostatočne kvalifikované pre trhovú ekonomiku 
•	aký je stupeň pripravenosti štruktúr politiky zamestnanosti (ministerstvá, vrátane koordinácie medzi nimi a sociálni partneri) a systémov politiky zamestnanosti (verejné služby zamestnanosti a pod.) na implementáciu stratégie zamestnanosti. 
•	ako pokračuje vývoj v oblasti nášho zapojenia sa do Európskeho sociálneho fondu, ako fungujú Školiace a  Riadiace jednotky pri Národnom úrade práce

Oblasť sociálneho dialógu
Je potrebné:
•	potvrdiť, že na Slovensku sa sociálnemu dialógu venuje dostatočná pozornosť a sociálni partneri sú na dostatočnej úrovni pripravení prevziať svoju zodpovednosť na národnej úrovni, ako aj v rámci EÚ. Taktiež je potrebné informovať, do akej miery sú so sociálnymi partnermi konzultované legislatívne návrhy týkajúce sa zamestnanosti a sociálnej politiky 
•	informovať, ako zamýšľame posilniť nezávislý sociálny dialóg a sektorové a regionálne štruktúry sociálnych partnerov

Oblasť verejného zdravia
Je potrebné:
•	poskytnúť ďalšie informácie o tom, ako sa pripravujeme na aktivity spoločenstva v oblasti verejného zdravia (článok 152 Zmluvy o EÚ), ako aj  o pravdepodobných zmenách, ktoré sú potrebné pre zdravotnícky systém z dôvodu týchto rozvíjajúcich sa  aktivít
•	vypracovať systém monitorovania zdravia pre získanie údajov o zdraví a indikátorov porovnateľných so systémom monitorovania zdravia v krajinách EÚ, ktorý by najmä podporoval spoluprácu so sieťou krajín EÚ pre epidemiologický dohľad a  kontrolu prenosných chorôb a  kontinuálne podávať správy o dosiahnutom pokroku v tejto oblasti
•	poskytnúť naše stanovisko k Smerniciam o tabakových výrobkoch

Oblasť bezpečnosti a ochrany zdravia pri práci
Je potrebné:
•	presne vysvetliť stupeň pripravenosti Národného inšpektorátu práce plniť dozorné povinnosti, ktoré sa od neho očakávajú podľa acquis EÚ a uviesť aktualizované podrobnosti o jeho dozornej činnosti a o indikátoroch používaných na Slovensku pre hodnotenie jeho výkonu a efektívnosti 
•	poskytnúť výsledky analýzy vypracovanej Výskumným a vzdelávacím ústavom bezpečnosti práce, týkajúcej sa dopadov pri dodržiavaní acquis v oblasti BOZP  a potvrdiť, že plné akceptovanie acquis je nezávislé od výsledku tejto štúdie
•	potvrdiť,  že do dňa vstupu budú pracoviská (smernica 89/654/EHS), pracovné prostriedky (89/655/EHS a 95/63/ES), rybárske plavidlá (smernica 93/103/EHS) a pracoviská pri ťažbe nerastov (smernice 92/091/EHS a 92/104/EHS), ktoré budú v prevádzke v čase nadobudnutia účinnosti novej legislatívy, spĺňať minimálne požiadavky uvedené v prílohách týchto smerníc.
•	informovať, či po zavedení  Zákona o inšpekcii práce s účinnosťou od 1. 7. 2000, boli skutočne vytvorené právne  predpoklady pre posilnenie integrovanej inšpekcie práce a praktickú implementáciu ustanovení pracovného práva, ustanovení upravujúcich bezpečnosť a ochranu zdravia pri práci a mzdových predpisov vrátane rešpektovania princípu rovnosti v odmeňovaní 
•	potvrdiť, že smernice týkajúce sa minimálnej ochrany zdravia a bezpečnosti pri práci na rybárskych lodiach nie sú v súčasnosti relevantné pre SR, keďže SR nemá žiadne rybárske lode. Ak by sa tento stav zmenil pred vstupom do EÚ, tak budeme príslušnú smernicu implementovať 

Nové acquis:
•	Smernica 2000/43/EC o zavedení princípu rovnakého zaobchádzania osôb bez ohľadu na rasový alebo etnický pôvod, ktorá bola prijatá 29.júna 2000
•	Smernica 2000/78/EC zavádzajúca rovnocenné zaobchádzanie v zamestnaní a pri obsadzovaní pracovných miest, ktorá bola prijatá 27.novembra 2000 

Kapitola 21 - Regionálna politika a koordinácia štrukturálnych fondov

NP odovzdaná: november 2000
Spoločná pozícia únie schválená: marec 2001
Kapitola otvorená: marec 2001

Stav rokovaní: kapitola otvorená

Priebeh rokovaní
•	EÚ schválila Spoločnú pozíciu EÚ 29. marca 2001
•	zo strany SR je potrebné pripraviť odpoveď v priebehu roku 2001 - kapitola je v rámci „road-map“ EÚ uvádzaná ako priorita na španielske predsedníctvo (1. polrok 2002)

Otázky EÚ vznesené v Spoločnej pozícii:
Ako vyplýva z navrhovaného stanoviska EÚ, negociačná pozícia SR si vyžaduje početné upresnenia a hlbšie vysvetlenia. EÚ nás vyzýva, aby sme urýchlili  zavádzanie a uplatňovanie acquis v tejto oblasti. Poskytnuté informácie najmä v oblasti štrukturálnych a kohéznych fondov považuje EÚ za nedostačujúce. 

Je potrebné:
•	čo najskôr vyjadriť súhlasné stanovisko s návrhom Komisie na predbežnú klasifikáciu NUTS, ktoré odrážajú administratívne štruktúry a bežne dostupné sociálno-ekonomické štatistiky, zahrňujúc reformu územného plánu.

•	ešte pred pristúpením SR k štrukturálnym fondom, poskytnúť definitívnu výšku HDP na regionálnej úrovni (merané paritou kúpnej sily) a súhlasné stanovisko s predbežnou klasifikáciou NUTS.  Spôsobilosť Slovenska pre Cieľ 1 bude určená na základe štatistických údajov, ktoré však v súčasnosti ešte nie sú k dispozícii.

•	predtým, ako nám bude umožnený prístup k podpore z kohéznych fondov, je potrebné poskytnúť EÚ definitívnu výšku HNP (merané paritou kúpnej sily). Tieto údaje budú overené v rámci negociácií neskôr.

•	poskytnúť EÚ detailný časový plán na zavedenie legislatívneho rámca  a prijatie ďalšej legislatívy potrebnej na praktické zavádzania štrukturálnych a kohéznych fondov.

•	poskytnúť detailnejšie informácie ohľadom programovania v súvislosti s prípravou Národného plánu regionálneho rozvoja, ďalej v súvislosti s princípom partnerstva, monitorovania a hodnotenia. Informovať EÚ o tom, ako a na akej úrovni budeme organizovať programovanie a definovať postavenie a úlohy všetkých inštitúcií zapojených na národnej a regionálnej úrovni do tohto procesu, dátumy začatia ich fungovania, ako bude zabezpečená efektívna spolupráca všetkých článkov rôznych úrovní do plánovania, financovania, monitorovania a hodnotenia spolupráce. EÚ žiada spoluprácu Slovenska na rozpracovaní právnej bázy pre viacročné plánovanie. SR má stanoviť rozdiel medzi národným rozpočtom, plánovaním investícií a plánovaním pomoci Spoločenstva.
 
•	poskytnúť detailné informácie o tom, ako chce zaviesť požiadavky na monitorovanie a hodnotenie štrukturálnych fondov, ako je to stanovené v čl. 34 a 37 a čl. 40 a 43 Nariadenia Rady (ES) č. 1260/1999, hlavne čo sa týka ex-ante hodnotenia Národného plánu regionálneho rozvoja, zbierania a spracovania relevantných štatistických údajov a ukazovateľov.

•	SR poskytla nedostačujúce informácie ohľadom zavádzania „acquis“ v oblasti administratívnych kapacít. Je potrebné pripraviť detailné informácie o inštitucionálnom rámci, ktorý bude zavedený na sprehľadnenie úloh a zodpovednosti, úrovne a potrebu školenia jednotlivých úradníkov a inštitúcií, ktoré budú zodpovedné za prípravu a zavádzanie pomoci zo štrukturálnych a kohéznych fondov, ako aj mechanizmus medziministerskej koordinácie.

•	spĺňať ku dňu vstupu špeciálne finančné kontrolné zabezpečenia ohľadom štrukturálnych a kohéznych fondov. SR má poskytnúť kompletnejšie a detailnejšie informácie o prijatej legislatíve a procedúrach na dosiahnutie úplnej zhody s nariadeniami Rady a Komisie ohľadom špecifického finančného riadenia a kontrolných procedúr na prijatie podpory z budúcich štrukturálnych a kohéznych fondov.

•	poskytnúť v kontexte prípravy Národného plánu regionálneho rozvoja, odhady týkajúce sa svojich verejných výdavkov a svojej kapacity na spolufinancovanie štrukturálnych a kohéznych fondov počas rokov 2000-2006. Po vstupe do EÚ budeme musieť, vzhľadom na princíp doplnkovosti, v rámci programovacieho procesu preukázať svoje predvstupové verejné výdavky, a preto má SR už teraz začať zbierať údaje o verejných výdavkoch požadovaných  podľa bežných pravidiel používaných v ČK.

Kapitola 22 - Životné prostredie 

NP odovzdaná: december 2000
Spoločná pozícia EÚ schválená: marec 2001
kapitola otvorená: marec 2001

Stav rokovaní: kapitola otvorená

Priebeh rokovaní
•	EÚ schválila Spoločnú pozíciu EÚ 29. marca 2001
•	zo strany SR je potrebné pripraviť komplexnú odpoveď do júla 2001 - kapitola je v rámci „road-map“ EÚ uvádzaná ako priorita na švédske predsedníctvo.

Otázky EÚ vznesené v Spoločnej pozícii:
•	Ako vyplýva z navrhovaného stanoviska EÚ, zadefinované požiadavky SR na prechodné obdobia sú hodnotené ako „negociovateľné“, celkovo si však negociačná pozícia SR vyžaduje početné upresnenia a hlbšie vysvetlenia.

A) Zdôvodňovanie prechodných období (PO) :

V princípe u každej žiadosti o prechodné obdobie EÚ žiada podrobné dodatočné informácie k časovému harmonogramu transpozície legislatívy a finančných plánov - analýzy nákladov a zdrojov financovania vrátane praktickej realizácie investícií, ako aj kvantifikáciu požiadaviek súvisiacich so zabezpečením zodpovedajúcej administratívnej kapacity. 

Okrem  implementačných plánov u jednotlivých požiadaviek na PO EÚ zdôrazňuje: 

Ochrana ovzdušia:
1.	Smernica Rady č. 94/63 o riadení emisií VOC zo skladovania benzínu a jeho distribúcie z terminálov na čerpacie stanice - (SR žiada prechodné obdobie do 2010) :
EÚ požaduje:
•	urýchlenie transpozície a implementácie acquis berúc do úvahy skutočnosť, že implementačné ťažkosti sa rôznia v závislosti od požiadaviek smernice 94/63 na jednotlivé zariadenia (mobilné kontajnery, skladovacie priestory, skladovacie inštalácie) 

 Odpadové hospodárstvo :
2.  Smernica Rady č. 94/67ES o spaľovaní nebezpečného odpadu - (SR žiada o PO do roku 2006).
EÚ  požaduje :
•	prehodnotenie svojej požiadavky o PO v súvislosti s novu Smernicou č. 2000/76/EC o spaľovniach odpadov a poskytnutie informácie o počte spaľovní a co-spaľovní spadajúcich pod obe tieto smernice (súčasný stav z hľadiska kompatibility s acqus a potrebné finančné náklady)
•	v súvislosti so špecifickou povahou nebezpečných odpadov a dopadu na životné prostredie, EÚ požaduje, aby  „existujúce“  zariadenia spadajúce pod smernicu č. 200/76/EC  vyhovovali acquis k 28.12. 2005.Nové zariadenia musia byť kompatibilné ku dňu vstupu.
•	informáciou o „existujúcich zariadeniach
   
Ochrana vôd:
3. 	Smernica č. 98/83/ES o kvalite vody určenej na ľudskú spotrebu (pitná voda) - (SR žiada o PO do roku 2008)
EÚ požaduje: 
•	bližšiu špecifikáciu ustanovení a parametrov Smernice na ktoré sa PO vzťahuje
•	informáciu o súčasných limitoch a limitoch očakávaných v čase vstupu
•	v rámci implementačného plánu informáciu akým spôsobom bude zabránené negatívnym dopadom na verejné zdravie
•	zosúladenie aj s požiadavkami smernice 98/83ES č. 6.  

4. 	Smernica č. 91/271/ESo čistení komunálnych odpadových vôd - (SR žiada o PO do roku 2015).
     EÚ požaduje:
•	urýchliť proces identifikácie senzitívnych oblastí ako aj  objasniť pojem „aglomerácia“ z hľadiska kompatibility s acquis
•	ďalšie informácie o súčasnom stave čističiek odpadových vôd vrátane tých pre priemyselné znečistenie (čl. 13 smernice). Takisto je potrebnú doplniť informáciu o register municipalít (aglomerácií) spadajúcich pod Smernicu s príslušnou kategorizáciou.
•	pri implementačných plánoch  je potrebné zadefinovať potrebné finančné krytie pre každú čističku jednotlivo s identifikáciou finančného zdroja (verejné financie, súkromný sektor, municipality)
•	prehodnotenie PO z hľadiska požadovanej dĺžky (skrátenie PO) 

5. 	Smernica č. 76/464/EHS o znečistení spôsobenom určitými nebezpečnými látkami vypúšťanými do vodného prostredia - (SR deklarovala  upresniť dĺžku PO do apríla 2001).
EÚ požaduje: 
•	špecifikáciu žiadosti o PO
•	EÚ upozorňuje že PO sa nesmie vzťahovať na vytvorenie inventára emisií a monitorovací systém, nakoľko inventár  a adekvátne monitorovacie zariadenia sú predpokladom zabezpečenie implementácie počas prípadného PO.

6. 	Smernica č. 91/676/ES o ochrane vôd pred znečistením spôsobenom dusičnanmi z poľnohospodárskych zdrojov - (SR žiada o PO do roku 2008).
     EÚ požaduje:
•	prehodnotenie dĺžky (skrátenie PO) a obsahu PO, vypracovanie Akčného plánu najneskôr k dátumu vstupu s implementáciu do 4 rokov od vstupu
•	zabezpečenie plnej kompatibility s acquis pri  nových  stádach najneskôr k dátumu vstupu.
•	v rámci implementačných plánov (implementačné plány bez ohľadu na veľkosť stáda) uviesť aj  informáciu o zabezpečení prijatia  Poľnohospodárskeho kódexu. 

Kontrola priemyselného znečistenia
7. 	Smernica č. 91/61/EC o integrovanej prevencii a kontrole znečistenia - (SR žiada o PO  do roku 2011). 
    EÚ požaduje:
•	vzhľadom na skutočnosť, že súčasné zariadenia v EÚ musia vyhovovať smernici od 30.10.2007 žiada urýchlenie transpozície, zabezpečenia  potrebnej administratívnej kapacity a implementácie a z tohto pohľadu prehodnotenia PO. (nové zariadenia musia vyhovovať požiadavkám smernice už od dna vstupu)
•	informáciu ako sa SR vysporiada s negatívnymi dopadmi požadovaného PO vrátane prípadného narušenia hospodárskej  súťaže, cezhraničných dopadov.
•	detailnú informáciu o počte, druhu, lokalite, dát o exporte u jednotlivých priemyselných závodoch, ako aj predpokladané finančné náklady na jednotlivé zariadenia. Takisto je potrebné kategorizovať zariadenia v zmysle požiadaviek Smernice, či ide „o nové“, resp. „existujúce“ .

8. 	Smernica č. 88/609o obmedzení emisií určitých znečisťujúcich látok z veľkých spaľovacích zariadení do ovzdušia - (SR požaduje PO do roku 2010).
     EÚ požaduje:
•	detailné informácie o počte zariadení, na ktoré sa požiadavka vzťahuje vrátane  technických dát
•	zabezpečenie kompatibility k dátumu vstupu v sektore energetiky z dôvodu možného narušenia konkurencieschopnosti.

9. 	Smernica č. 99/13/EC o obmedzení emisií prchavých organických zlúčenín z použitia organických rozpúšťadiel v určitých činnostiach a zariadeniach - (SR žiada o PO do roku 2010)
    EÚ požaduje:
•	urýchlenie transpozície legislatívy
•	potvrdenie definície „existujúce zariadenia“ v súlade so smernicou
•	detailnú informáciu o počte, druhu, lokalite a dát o exporte  podľa kategorizácie aktivít zadefinovaných Smernicou
•	informáciu ako sa SR vysporiada s negatívnymi dopadmi požadovaného PO vrátane prípadného narušenia hospodárskej  súťaže, cezhraničných dopadov 
•	informáciu, či SR má v úmysle predložiť národný program pre obmedzovanie emisií. 

B) Ostatné otázky vyplývajúce z CP,  nad rámec žiadostí SR o PO: 

1) Horizontálna legislatíva :
•	v súvislosti s   Smernice 91/692/EECo štandardizácii a racionalizácii správ EÚ prizýva SR k poskytovaniu dát už v čase do vstupu (po vstupe je poskytovanie informácií povinnosťou)
•	v súvislosti s implementáciou Smernice č. 93/389/EEC o monitorovaní a poskytovaním správ o CO2 a iných  emisií plynov spôsobujúcich skleníkový efekt EÚ žiada o informáciu o monitoringu emisií plynov spôsobujúcich skleníkový efekt,

2) Ochrana ovzdušia :
•	v súvislosti smernicou č. 96/62/ECa jej dcérskej smernice č. 99/30EC EÚ požaduje detailný harmonogram implementácie týchto smerníc, najmä informáciu o ustanovení kompetentného orgánu, monitoring a identifikáciu zón.
•	vzhľadom na skutočnosť, že negociačná pozícia SR neobsahuje informáciu o implementácii Smernice č. 97/68/EC, EÚ žiada SR doplniť túto informáciu.

3) Odpadové hospodárstvo:
•	v súvislosti so Smernicou 75/442/EEC a smernicou 91/689/EEC, EÚ žiada detailnú informáciu o odpadových plánoch (množstvo a druhy odpadov, aplikované technické postupy na jednotlivé odpady a ich kompatibilita s acquis)
•	v súvislosti s o Smernicou 94/62/EC EÚ žiada doplňujúcu informáciu akým spôsobom bude zabezpečená implementácia tejto Smernice.
•	v súvislosti so Smernicou 1999/31/EC EÚ žiada SR o informáciu ohľadom harmonogramu transpozície legislatívy, finančného plánu vrátane zdrojov financovania so Smernicami č. 75/439/EEC a 91/157/EC EÚ požaduje doplňujúce informácie o implementačných  opatreniach a harmonograme, najmú v súvislosti so zberom a recyklážou a spracovaním odpadových olejov .

4) Ochrana prírody : 
•	v súvislosti so skutočnosťou, že SR nepožiadala o zmenu dodatkov ku Smerniciam č. 92/443/EEC a č. 79/409/EEC, EÚ sa bude touto otázkou opätovne zaoberať v neskoršej  fáze rokovaní (po kompletizácií potrebných vedeckých údajov) v rámci  technického  prispôsobenia Prístupovej zmluvy EÚ-SR.

5) Chemické látky a geneticky modifikované organizmy:
•	v súvislosti so Smernicami 87/217/EEC 86/609/EEC EÚ žiada o časová plán transpozície oboch smerníc., ako aj informáciu o administratívnej a inštitucionálnej organizácii, ako aj zdrojov pre zabezpečenie implementácie
•	v súvislosti so Smernicou č. 98/8/EC EÚ žiada urýchliť transpozíciu. Takisto požaduje informáciu o harmonograme transpozície a zabezpečenie implementácie od vstupu.
•	v súvislosti s Nariadením č. 2037/2000/EC EÚ žiada o poskytnutie dát v súvislosti s uvedením HCFC a CFC na trh.

6) Jadrová bezpečnosť a radiačná ochrana:
•	EÚ žiada o informáciu týkajúcu sa prijatia časti III Zmluvy o Euroatome.
•	EÚ žiada o informáciu o transpozícii a implementácii Smernice 97/43/EC Smernice 90/641/EEC 

•	Dodatková informácia SR si bude takisto vyžadovať zodpovedanie celého radu ďalších otázok nad rámec zdôvodňovania žiadostí o prechodné obdobia. Ide najmä o potrebu precizovania negociačnej pozície v oblasti horizontálnej legislatívy, kvality ovzdušia, vody, odpadového hospodárstva, ochrany prírody, priemyselného znečistenia, chemických látok a geneticky modifikovaných organizmoch, jadrovej bezpečnosti a ochrany.  

 Kapitola 29 – Finančné a rozpočtové ustanovenia

NP odovzdaná: november 2000
Spoločná pozícia únie schválená: marec 2001
kapitola otvorená: marec 2001

Stav rokovaní: kapitola otvorená

Priebeh rokovaní
•	EÚ schválila Spoločnú pozíciu EÚ 29. marca 2001
•	zo strany SR je potrebné pripraviť odpoveď v niekoľkých etapách v priebehu roku 2001 - kapitola je v rámci „road-map“ EÚ uvádzaná ako priorita na španielske predsedníctvo

Otázky EÚ vznesené v Spoločnej pozícii:
	EÚ vo svojej negociačnej pozícii nepožaduje v tomto okamihu ďalšie dodatkové informácie. Vzhľadom na nejasnú rozpočtovú pozíciu SR v dobe vstupu bude otázka platby do rozpočtu únie negociovaná v neskoršom období (pozn.: podobný mechanizmus je aplikovaný aj pre iné kandidátske krajiny).